
DECISIÓ  5/04
Assumpte: Programes del Millennium “Noves famílies” i “Necessitat de família”, emesos pel Canal 33 el 10 de gener de 2004 a les 23.00 hores i el 14 de febrer de 2004 a les 23.30 hores, respectivament.

1. Durant els mesos de gener i febrer de 2004, 236 persones formulen una reclamació en relació amb el programa del Millennium “Noves famílies”. Les persones reclamants manifesten que en l’esmentat debat no hi havia cap participant que es manifestés en contra del posicionament gai i es pregunten quin tipus de debat era. Consideren vergonyosa la campanya dels lobbys homosexuals i, sobretot, el monopoli de TVC, que fereix la sensibilitat de molts catalans. Demanen una informació contrastada i veraç, un reflex plural i complet de la societat, un periodisme obert al debat plural i no sectari. Demanen que es doni veu a les famílies catalanes i a les associacions que les defensen. 

En algunes de les reclamacions consta la sol·licitud que TVC emeti un nou debat amb sis participants de sis associacions profamília com a compensació per l’adoctrinament antifamília, diuen, fet en el debat del dia 10 de gener.

2. Els serveis tècnics del Consell han analitzat el programa objecte de la reclamació dedicat a parlar de “Noves famílies”. S’inicia l’espai de debat amb la presentació, per part de conductor del programa, del llibre Padres como los demás, de l’etnòloga Anne Cadoret, que serveix per introduir el tema que posteriorment se sotmetrà a debat. A continuació s’ofereix una entrevista a Xavier Franquesa, en el decurs de la qual es parla de la dificultat dels joves homosexuals per comunicar la seva opció sexual als pares.

El presentador del programa dóna pas al debat, i concreta que la voluntat del programa es parlar d’homosexualitat i família. A continuació es detallen les persones que participen en el debat: Xavier Franquesa, Lluís Flaquer, Anne Cadoret, Jordi Petit, José María Ortiz Gómez i José Ramon Ubieto. Dels sis convidats al programa, dos estan directament vinculats al moviment gai i lèsbic Els aspectes en els quals s’incideix més al llarg del debat són el dret d’adopció de les parelles homosexuals i la necessitat de regular els drets de les famílies homoparentals ja existents. Totes les persones participants en el debat es mostren favorables al dret d’adopció de les parelles homosexuals i a la regulació legal de les famílies homoparentals. No obstant això, un dels participants manifesta les reticències que aquest fet provoca en la societat. 

Al final del debat, el conductor del programa declara que l’objectiu d’aquesta edició no és aportar respostes definitives ni categòriques sinó estats d’opinió i de pensament per tal de contribuir al debat social. Així mateix, fa referència a quins han estat els motius pels quals s’ha decidit no convidar al programa persones amb posicions contràries a l’adopció de fills per part de les parelles homosexuals. 

3. El 29 de gener de 2004, el Consell sol·licita a Televisió de Catalunya (TVC) informació sobre els criteris de selecció de les persones convidades al programa objecte de la reclamació, així com dels motius pels quals es va centrar el debat en el tema de l’homosexualitat i la família. 

4. El 12 de febrer de 2004 TVC presenta escrit de resposta a les preguntes formulades pel Consell. En aquest escrit es fa constar que ja està enregistrat un programa dedicat a la família tradicional, el qual s’emetrà el dia 14 de febrer.

5. El 14 de febrer de 2004, Canal 33 va emetre el programa Millennium, amb el títol “Necessitat de família”. En l’anàlisi d’aquesta nova edició de Millennium feta pels serveis tècnics del Consell es constata que el debat s’inicia amb una introducció del conductor del programa en què fa referència a la polèmica suscitada arran de l’emissió del 10 de gener dedicada a parlar de “Noves famílies”. En aquest sentit, posa de manifest que tots dos programes estaven previstos des del primer moment i explica els motius pels quals es va emetre en primer lloc el programa que va ser objecte de moltes reclamacions. Comenta que en aquesta edició del programa es parlarà dels problemes de les famílies. 

El programa continua amb una entrevista a una de les persones convidades al debat, Maria Lluïsa Geronès, que és presentada com a casada, mare de família de dues filles biològiques i d’un fill acollit de Bangla Desh, llicenciada en filologia catalana, professora de llengua i literatura catalana a l’Institut Josep Brugulat de Banyoles i presidenta de la Coordinadora d’entitats cíviques del Pla de l’Estany. En el decurs d’aquesta entrevista la convidada defineix el seu concepte ampli de família i afirma que no cal ser pare o mare biològic per fundar-ne una.

El debat que s’emet a continuació s’estructura en dues parts. En la primera, es parla del concepte de família que tenen les persones convidades: Maria Lluïsa Geronés, Paulino Castells, Núria Chinchilla, Xavier Roigé, Assumpta Roura i Daniel Arasa . En aquest sentit, cadascú exposa la seva opinió personal. En la segona, s’aborden dos problemes relacionats amb la família: d’una banda, les dificultats que hi ha per conciliar la vida laboral i la familiar i, de l’altra, el suport institucional a les famílies.

Pel que fa als posicionaments de les sis persones participants en el debat, tres es mostren favorables al reconeixement de totes les realitats dins del concepte de família, les altres tres es mostren contràries a incloure dins del concepte de família els nous models familiars.

6. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 10 de març de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

Atès que s’han emès dos programes directament relacionats amb la temàtica de la família, el Consell considera que han de ser analitzats de manera conjunta. 

Com a conseqüència, el Consell desestima les reclamacions entenent que, amb l’emissió dels programes ”Noves famílies” i “Necessitat de família” del Millennium, l’operador de televisió ha contribuït a la formació d’opinió pública donant veu als grups socials significatius.

7. El Consell acorda comunicar aquesta decisió a les persones interessades i a Televisió de Catalunya.

Barcelona,  10 de març de 2004

La vicepresidenta

Victòria Camps i Cervera

